KOMMISSIONENS AFGØRELSE

af 15. juli 1999

om afslutning af antidumpingproceduren vedrørende tråd af rustfrit stål af diameter under 1 mm med oprindelse i Republikken Korea

(meddelt under nummer K(1999) 1876)

(1999/483/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), ændret ved forordning (EF) nr. 905/98(2), særlig artikel 9, stk. 3,

efter høring af Det Rådgivende Udvalg, og

ud fra følgende betragtninger:

A. MIDLERTIDIGE FORANSTALTNINGER

(1) Kommissionen indførte ved forordning (EF) nr. 616/1999(3) midlertidig antidumpingtold på importen af tråd af rustfrit stål med diameter under 1 mm (i det følgende benævnt "fin tråd") med oprindelse i Republikken Korea (i det følgende benævnt "Korea") og henhørende under KN-kode ex 7223 00 19.

B. EFTERFØLGENDE PROCEDURE

(2) Efter meddelelsen om de væsentligste kendsgerninger og overvejelser, der lå til grund for beslutningen om at indføre midlertidige foranstaltninger over for importen af tynd tråd med oprindelse i Korea (i det følgende benævnt "meddelelsen"), fremsatte flere interesserede parter bemærkninger skriftligt. De parter, der anmodede herom, fik også mulighed for at blive hørt mundtligt.

(3) Kommissionen fortsatte med at indhente og efterprøve alle oplysninger, som den anså for nødvendige med henblik på en endelig afgørelse.

(4) Alle parter blev underrettet om de væsentligste kendsgerninger og overvejelser, der lå til grund for, at Kommissionen påtænktes at afslutte denne procedure. De fik også en frist til at gøre indsigelse efter denne meddelelse.

(5) Parternes mundtlige og skriftlige bemærkninger blev overvejet, og de foreløbige konklusioner blev ændret, hvor dette var relevant.

C. DEN PÅGÆLDENDE VARE OG SAMME VARE

(6) Den pågældende vare er fin tråd af rustfrit stål, med indhold af nikkel på 2,5 vægtprocent og derover, med undtagelse af tråd med indhold af nikkel på 28 vægtprocent og derover, men ikke over 31 vægtprocent, og af chrom på 20 vægtprocent og derover, men ikke over 22 vægtprocent.

(7) Det konstateredes i undersøgelsens foreløbige fase, at der var forskelle i fysiske egenskaber og anvendelsesformål mellem tråd af rustfrit stål, der er omfattet af den foreliggende undersøgelse, dvs. tråd af diameter under 1 mm (fin tråd) og tråd af diameter 1 mm eller derover (tyk tråd). Der er derfor tilsyneladende ingen eller kun meget begrænset udskiftelighed mellem tykke og fine trådes anvendelsesformål. Det fremgik imidlertid også af forordning (EF) nr. 616/1999 at spørgsmålet om, hvorvidt der kunne drages en klar skillelinje mellem disse to varer, ville blive undersøgt yderligere i den endelige fase.

(8) På grundlag af de yderligere oplysninger, der er indhentet fra interesserede parter, kan det konkluderes, at tyk tråd og fin tråd er to forskellige varer, da de har forskellige fysiske egenskaber og anvendes tiI forskellige formål. For det første, og for så vidt angår de fysiske egenskaber, har tyk og fin tråd af rustfrit stål forskellig trækstyrke, kornstruktur og belægning. For det andet er det for så vidt angår de to varers forskellige anvendelsesformål konstateret, at tyk tråd anvendes tiI kraftigere tekniske anvendelsesformål, såsom fastgørelsesanordninger, produkter til forstærkning af mure. svejsetråd osv. Fin tråd anvendes derimod som regel til præcisionsformål, såsom net og filtre (trådvæv) med små åbninger til filtrering af meget fine eller små partikler (f.eks. støvfiltre og kemiske filtre), medicinske eller kirurgiske anvendelsesformål osv.

(9) På grundlag af ovenstående kan det konkluderes, at fin og tyk tråd er to forskellige varer, der har forskellige egenskaber og anvendelsesformål, og at de ikke er indbyrdes udskiftelige set fra brugernes synsvinkel.

(10) I betragtning af ovenstående og da ingen af de berørte parter fremsatte bemærkninger til Kommissionens foreløbige undersøgelsesresultater vedrørende den pågældende vare og betragtningerne vedrørende den samme vare, bekræftes kendsgerningerne og konklusionerne i betragtning 7 til 12 i forordning (EF) nr. 616/1999.

D. DUMPING

1. Normal værdi

(11) Efter modtagelsen af bemærkninger fra en eksporterende producent efter meddelelsen blev det konstateret, at nogle omkostningselementer, som var benyttet ved fastsættelsen af den beregnede normale værdi, burde være fordelt på en anden måde. På grundlag af disse reviderede fordelinger blev de normale værdier for denne eksporterende producent beregnet påny.

(12) De øvrige undersøgelsesresultater i betragtning 13 i forordning (EF) nr. 616/1999 bekræftes.

2. Eksportpris

(13) En eksporterende producent påpegede en fejl i besvarelsen af spørgeskemaet, hvor visse eksporttransaktioner vedrørende tyk tråd fejlagtigt var blevet rapporteret som salg af fin tråd. I betragtning af de afgivne oplysningers karakter blev der som ønsket set bort fra de pågældende transaktioner ved beregningen af eksportprisen.

(14) Da der ikke er fremsat andre bemærkninger vedrørende beregningen af eksportprisen, bekræftes metoden i betragtning 14, 15 og 16 i forordning (EF) nr. 616/1999 og alle de andre undersøgelsesresultater i nævnte betragtninger.

3. Sammenligning

(15) Da der ikke blev fremsat nye bemærkninger vedrørende de justeringer, der blev foretaget for at sikre en rimelig sammenligning, bekræftes de foreløbige undersøgelsesresultater i betragtning 17, 18 og 19 i forordning (EF) nr. 616/1999.

4. Dumpingmargener

(16) Da der ikke er fremsat nye bemærkninger vedrørende beregningen af dumpingmargenen, bekræftes metoden i betragtning 20 i forordning (EF) nr. 616/1999. På dette grundlag fremgik det af sammenligningen af de normale værdier med eksportpriserne, at der for nogle af de berørte eksporterende producenters vedkommende forekom dumping i begrænset omfang. Den vejede gennemsnitlige landsdækkende dumpingmargen for alle de undersøgte eksporterende producenter, der repræsenterer hele eksporten af fin tråd af rustfrit stål med oprindelse i Korea til Fællesskabet, er imidlertid de minimis, dvs. under 2 % af cif-prisen, Fællesskabets grænse. Under disse omstændigheder må dumpingmargenen for Korea anses for ubetydelig, jf. artikel 9, stk. 3, i forordning (EF) nr. 384/96.

E. FORESLÅET FREMGANGSMÅDE

(17) I betragtning af ovenstående konklusioner, hvorefter at den vejede gennemsnitlige dumpingmargin for importen med oprindelse i Korea på landsplan er ubetydelig, bør denne procedure afsluttes i overensstemmelse med artikel 9, stk. 3, i forordning (EF) nr. 384/96.

(18) Alle beløb, for hvilke der er stillet sikkerhed i form af midlertidig antidumpingtold i henhold til forordning (EF) nr. 616/1999, bør frigives -

TRUFFET FØLGENDE AFGØRELSE:

Eneste artikel

1. Antidumpingproceduren vedrørende importen af tråd af rustfrit stål af diameter under 1 mm, med indhold af nikkel på 2,5 vægtprocent og derover, undtagen med indhold af nikkel på 28 vægtprocent og derover, men ikke over 31 vægtprocent, og af chrom på 20 vægtprocent og derover, men ikke over 22 vægtprocent, henhørende under KN-kode ex 7223 00 19 (Taric-kode 7223 00 19 10) og med oprindelse i Republikken Korea, afsluttes.

2. Alle beløb, for hvilke der er stillet sikkerhed i form af midlertidig antidumpingtold i henhold til forordning (EF) nr. 616/1999, frigives.

Udfærdiget i Bruxelles, den 15. juli 1999.

På Kommissionens vegne

Leon BRITTAN

Næstformand

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 79 af 24.3.1999, s. 1.